בית המשפט המחוזי בתל אביב - יפו 01 04-08-2019 - פסקי דין, החלטות ופרוטוקולים
בית המשפט המחוזי בתל אביב - יפו 01
כב' השופט ציון קאפח
אביבה אלחרר
הסיוע המשפטי - מחוז ת"א
ע"י ב"כ עו"ד אמיר קדיס
ערעור על החלטת הסיוע המשפטי שלא להעניק סיוע משפטי למערערת.
המערערת עבדה בעבודות ניקיון בביתה של משפחה מסוימת, במשך כחודשיים. בחלוף חודשיים פרסמה המשפחה הודעה בקבוצת הווטסאפ השכונתית בדבר איכות עבודתה הירודה של המערערת.
הודעת הווטסאפ הוסרה לאחר 24 שעות בעקבות פניית המערערת.
המערערת פנתה לסיוע המשפטי על מנת להגיש תביעה בגין לשון הרע כנגד מעסיקיה בעבר.
הסיוע המשפטי פנה למעסיקים ונוהלו התכתבויות בעניין זה.
אחרי ככלות הכל סבר הסיוע המשפטי שאין מקום לייצג את המערערת, זאת בהעדר סיכוי משפטי.
האזנתי ברוב קשב לטענות הצדדים ועיינתי במסמכים הרבים אשר צורפו להודעת הערעור.
לאחר שיקול, מצאתי לנכון לדחות את הערעור ולהלן הנימוקים:
1. בפני המערערת משוכות משפטיות לא פשוטות. ראשית לכל, גם אם יוכח כי פרט מהפרטים שפורסמו באותה הודעת ווטסאפ אינו נכון, עדיין עומדת למעסיקים לכאורה הגנת תום לב לפי שהם חשו חובה לשתף את האחרים בסביבת מגוריהם אודות איכות עבודתה של המערערת. ראה לעניין זה סעיף 15 לחוק איסור לשון הרע, התשכ"ה-1965.
2. גם בהנחה שיעלה בידי המערערת לדלג על המשוכה המשפטית - עובדתית, הרי משהוסרה ההודעה תוך 24 שעות - ולטענת המעסיקים אחרי שעה אחת בלבד - סכום הפיצוי לו תהיה זכאית המערערת לכאורה, לא יעלה על שיעור הסכום המרבי בו דן ביהמ"ש לתביעות קטנות.
בביהמ"ש לתביעות קטנות אין ייצוג של עורכי דין וגם אם היה, אין כל הצדקה לבזבז משאבי ציבור על ייצוג בהיקף כזה, זאת בלי לפגוע או להקל ראש בתחושותיה של המערערת.
בנסיבות הללו, אינני מקבל את הערעור.
ניתן היום, כ"ט תמוז תשע"ט, 01 אוגוסט 2019, בהעדר הצדדים.